কোম্পানিগুলা বলছে; ধানের ফলন থাকে শুধু ধানের জিনের ভেতরে। কাজেই শুধু জিনগত উন্নয়ন ও পরিবর্তন করলেই যেন বীজে ভাল ফলন হবে। কিন্তু তাদের কথিত ভাল বীজ হলেই ত আর ভাল ফসল দুরের কথা, ফসলই যে হবে তা কিন্তু নয়। ভাল ফলনের নিশ্চয়তা শুধু বীজ দিতে পারে না। এটা নির্ভর করে পরিবেশ-প্রকৃতির ওপরে। ধানের জিনের মধ্যে যেমন ফলন থাকে, তেমনি পানি, পানির ব্যবহার, জীব-অণুজীব ও পরিবেশ প্রকৃতিতেও ফলন থাকে। কিন্তু এই সব পারিপার্শ্বিক  পরিবেশের ভূমিকা এড়িয়ে গিয়ে কোম্পানিগুলা জিনগত পরিবর্তনের মাধ্যমে ধান সহ নানা ফসলের বীজ বিকৃত করে ফেলছে। এই পুরা প্রক্রিয়ার মধ্য দিয়ে এটাকে তারা রীতিমত ইন্ডাস্ট্রি বানিয়ে নিয়েছে। আর এসব বিকৃত বীজকে ওই ইন্ডাস্ট্রির কাঁচামালে পরিণত করছে। এর মাধ্যমে তারা তাদের ব্যবসা সারা দুনিয়ায় ছড়িয়ে দিচ্ছে। আর এই কৃষিকে এমন ব্যবসায়ের পণ্যে করে শিল্পপ্রক্রিয়ায় জুড়ে দেয়ার নাম তারা দিয়েছে বৈজ্ঞানিক কৃষি।